หุ้นวัคซีน “ไฟเซอร์-โมเดอร์นา-โนวาแวกซ์” ทรุดกว่า 10% หลังยอดผู้ติดเชื้อสหรัฐฯลด
หุ้นวัคซีนดิ่งลง ไฟเซอร์-โมเดอร์นา-โนวาแวกซ์ มีราคาหุ้นทรุดหนักกว่าเดิม 10% หลังยอดผู้ติดเชื้อโควิด-19 ในสหรัฐอเมริกาลดลงอย่างต่อเนื่อง
15 ก.พ. 2565

ผู้สื่อข่าวรายงานว่าวันนี้ (15 กุมพาพันธ์ 2565) ตลาดหุ้นนิวยอร์ก สหรัฐอเมริกา รายงานว่าปิดตลาดเมื่อคืนที่ผ่านมา 14 กุมภาพันธ์ 2565 ราคาหุ้นในกลุ่มเวชภัณฑ์มีราคาปรับลดลงอย่างมาก ได้แก่ โมเดอร์นา อินคอร์ปอเรชั่น ผู้ผลิตวัคซีนโมเดอร์นามีราคาทรุดหนักถึง -11% กลายเป็นหุ้นที่มีราคาตกต่ำมากที่สุดในดัชนีหุ้นเอสแอนด์พี 500
ขณะที่ไฟเซอร์ อินคอร์ปอเรชั่น ผู้ผลิตวัคซีนยี่ห้อไฟเซอร์ และเวชภัณฑ์อื่นๆ มีราคาหุ้นลดลงเกือบ 2% นอกจากนี้บริษัท ไบออนเทค ซึ่งเป็นบริษัทผลิตวัคซีนร่วมกับไฟเซอร์จากเยอรมนีมีราคาหุ้นดิ่งมากถึง -9% ส่วนด้านโนวาแวกซ์ อินคอร์ปอเรชั่น ผู้ผลิตวัคซีนโนวาแวกซ์ มีราคาหุ้นดิ่งมากกว่า -11% อย่างไรก็ตาม ราคาหุ้นของจอห์นสัน แอนด์ จอห์นสัน มีราคาลดลงกว่า -1%
โดยสาเหตุจากสถานการณ์การติดเชื้อไวรัสโคโรนา 2019 สายพันธุ์โอครอนรายวันในสหรัฐอเมริกาลดลงอย่างต่อเนื่อง เมื่อวันอาทิตย์ที่ผ่านมา อัตราการติดเชื้อรายวันเฉลี่ยในช่วง 7 วันติดต่อกัน ลงมาอยู่ที่ 175,000 ราย ซึ่งลดลงมากถึง 42% เมื่อเทียบกับสัปดาห์ก่อนหน้านั้น โดยเมื่อวันที่ 15 มกราคม 2565 อัตราติดเชื้อดังกล่าวอยู่ที่ 800,000 รายต่อวันในสหรัฐอเมริกา
นอกจากนี้ นายแพทย์แอนโทนี ฟาวซี ที่ปรึกษาคณะทำงานโรคระบาดโควิด-19 ทำเนียบขาว สหรัฐอเมริกา กล่าวว่า สหรัฐอเมริกาได้หลุดพ้นระยะการระบาดสูงสุดของโรคระบาดโควิด-19
ส่วนด้านสำนักข่าวในประเทศอิสราเอล รายงานว่า นายสเตฟาน บานเซล ประธานเจ้าหน้าที่บริหาร หรือซีอีโอบริษัท โมเดอร์นา อินคอร์ปอเรชั่น ผู้ผลิตวัคซีนโมเดอร์นา ได้ขายหุ้นบริษัทดังกล่าวรวมกว่า 400 ล้านดอลลาร์สหรัฐ หรือกว่า 13,000 ล้านบาท โดยมีการทยอยขายหุ้นออกอย่างต่อเนื่อง ประกอบด้วย วันที่ 2 พฤศจิกายน 64 ขายหุ้น MRNA จำนวน 10,000 หุ้น ที่ราคาเฉลี่ยที่ 178.29 ดอลลาร์ ราคาหุ้นเพิ่มขึ้น 3.06%
ถัดมา วันที่ 10 ตุลาคม 2564 ขายหุ้น MRNA จำนวน 9,000 หุ้น ที่ราคาเฉลี่ย 182.74 ดอลลาร์ ราคาหุ้นเพิ่มขึ้น 0.55%  ตามด้วย วันที่ 2 พฤษภาคม 2564 ขายหุ้น MRNA 11,046 หุ้น ที่ราคาเฉลี่ย 174.61 ดอลลาร์ ราคาหุ้นเพิ่มขึ้น 5.23% รวมทั้งวันที่ 2 เมษายน 2564 ขายหุ้น MRNA 19,000 หุ้น ที่ราคาเฉลี่ย 161.73 ดอลลาร์ ราคาหุ้นเพิ่มขึ้น 13.61% และ 29 มกราคม 2564 ขายหุ้น MRNA จำนวน 11,046 หุ้น ที่ราคาเฉลี่ย 173.25 ดอลลาร์ ราคาหุ้นเพิ่มขึ้น 6.05%
อย่างไรก็ตามในส่วนของบัญชีทวิตเตอร์ที่ชื่อ @sbancel ของนายสเตฟาน บานเซล ซีอีโอของโมเดอร์นา ได้ถูกปิดไปแล้ว
ทั้งนี้ ศูนย์ควบคุมและป้องกันโรคระบาดแห่งชาติสหรัฐอเมริกา หรือ CDC เปิดเผยว่า 64% ของประชากรทั้งประเทศสหรัฐอเมริกา ได้รับการฉีดวัคซีนป้องกันโรคระบาดโควิด-19 ครบ 2 โดส ไม่ว่าจะเป็นยี่ห้อไฟเซอร์ หรือโมเดอร์นา หรือครบ 1 โดสสำหรับจอห์นสัน แอนด์ จอห์นสัน